AOT ร่วงเกือบ 2% หลังยอดนทท.วูบเซ่นพิษโคโรนา โบรกฯแนะซื้อเป้า 88 บ. ชี้ระยะยาวยังแกร่ง
AOT ร่วงเกือบ 2% หลังยอดนทท.วูบเซ่นพิษโคโรนา โบรกฯแนะซื้อเป้า 88 บ. ชี้ระยะยาวยังแกร่ง
AOT ร่วงเกือบ 2% หลังยอดนทท.วูบเซ่นพิษโคโรนา โบรกฯแนะซื้อเป้า 88 บ. ชี้ระยะยาวยังแกร่ง
7 ก.พ. 2563

ผู้สื่อข่าวรายงานว่า ราคาหุ้น บริษัท ท่าอากาศยานไทย จำกัด (มหาชน) หรือ AOT ล่าสุด ณ เวลา 10.38  น. อยู่ที่ 71.75 บาท ลบ 1.25 บาท หรือ 1.71% สูงสุดที่ 72.75 บาท ต่ำสุดที่ 71.50 บาท ด้วยมูลค่าซื้อขาย 762.53 ล้านบาท

โดยราคาหุ้น AOT ปรับตัวลง หลังน.ท.สุธีรวัฒน์ สุวรรณวัฒน์ ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ AOT เปิดเผยถึงสถานการณ์การเดินทางของผู้โดยสารล่าสุดหลังเกิดการแพร่ระบาดของไวรัสโคโรนาจากเมืองอู่ฮั่น ประเทศจีนว่า สัปดาห์นี้จำนวนผู้โดยสารลดลงอย่างมาก โดยผู้โดยสารในประเทศลดลง 9,000 คนต่อวัน ผู้โดยสารระหว่างประเทศลดลง 40,000 คนต่อวัน ขณะที่เที่ยวบินก็มีจำนวนลดลงเช่นกัน
ทั้งนี้ยอมรับว่าในช่วงไตรมาส 2/2563 (ม.ค.-มี.ค. 2563) จำนวนผู้โดยสารรวมที่ท่าอากาศยานสุวรรณภูมิจะเติบโตลดลงจากปีก่อน ซึ่งขณะนี้อยู่ระหว่างการติดตามสถิติตัวเลข เพราะปกติแล้วช่วงเดือนกุมภาพันธ์ของทุกปีจะมีผู้โดยสารเฉลี่ยที่ 200,000 คนต่อวัน แต่ปัจจุบันมีผู้โดยสารเฉลี่ยที่ 1.4-1.5 แสนคนต่อวันเท่านั้น หรือหายไปประมาณ 50,000 คนต่อวัน
ส่วน เรืออากาศโท สัมพันธ์ ขุทรานนท์ ผู้อำนวยการท่าอากาศยานดอนเมือง บริษัท ท่าอากาศยานไทย จำกัด (มหาชน)  เปิดเผยว่า จากสถานการณ์ไวรัสโคโรนาแพร่ระบาด ล่าสุดเมื่อสัปดาห์ที่ผ่านมา ผู้โดยสารเฉพาะชาวจีนที่ใช้บริการท่าอากาศยานดอนเมืองลดลงจาก 10,000 คนต่อวัน เหลือ 2,000 คนต่อวัน หรือลดลงไปประมาณ 8,000 คนต่อวัน ขณะเที่ยวบินจีนจากปกติมี 50 เที่ยวบินต่อวัน เหลือ 38 เที่ยวบินต่อวัน โดยประเมินว่าในช่วงไตรมาส 2/2563 จำนวนผู้โดยสารรวมที่ท่าอากาศยานดอนเมืองจะเติบโตลดลงเหลือเพียง 1% หรืออาจติดลบ จากปกติไตรมาส 2 จะเติบโตที่ 5-6% เพราะมีช่วงตรุษจีนด้วย
ด้าน บล.เคทีบี (ประเทศไทย) ระบุในบทวิเคราะห์ว่า จากกรณีที่ AOT เปิดเผยสถานการณ์การเดินทางของผู้โดยสารหลังเกิดการแพร่ระบาดของไวรัสโคโรนา โดยในช่วงต้นเดือน ก.พ.จำนวนผู้โดยสารลดลงมาก โดยผู้โดยสารในประเทศลดลง 9,000 คนต่อวัน ผู้โดยสารระหว่างประเทศลดลง 40,000 คนต่อวัน จากปกติที่ในเดือน ก.พ.จะมีจำนวนผู้โดยสารเฉลี่ย 2 แสนคน/วัน หรือคิดเป็นลดลง -25% ขณะที่สนามบินดอนเมืองผู้โดยสารเฉพาะชาวจีนผู้ลดลงจาก 10,000 คนต่อวัน เหลือ 2,000 คนต่อวัน ส่วนเที่ยวบินจีนจากปกติมี 50 เที่ยวบินต่อวัน เหลือ 38 เที่ยวบินต่อวัน
ทั้งนี้มีมองเป็นลบจากข่าวดังกล่าว โดยจำนวนผู้โดยสารลดลง 25% ถือว่าค่อนข้างมาก เพราะเป็นช่วงที่จีนเริ่มใช้มาตรการห้ามทัวร์จีนเดินทางออกนอกประเทศ และฐานปีก่อนที่ค่อนข้างสูงเพราะปีก่อนเป็นช่วงเทศกาลตรุษจีน นอกจากนั้น ยังส่งผลให้จำนวนผู้โดยสารในประเทศลดลงมากกว่าคาดด้วย
อย่างไรก็ตามยังคงตัวเลขจำนวนผู้โดยสารเดือน ก.พ.-มี.ค.2563 จะปรับตัวลดลง 11% หรือจะกระทบกำไรปีนี้ประมาณ 3-4% แต่หากกรณี worst case จำนวนผู้โดยสารเดือน ก.พ.-มี.ค.2563 ลดลง 20% จะกระทบกำไรปีนี้ราว 6-8% จากเดิมที่ประเมินกำไรสุทธิปี 2563 ที่ 2.8 หมื่นล้านบาท เพิ่มขึ้น 10% เมื่อเทียบจากปีก่อน
อีกทั้ง คาดว่าราคาหุ้น AOT จะปรับตัวลดลงจากข่าวนี้ไม่มาก เนื่องจากประเมินว่าสถานการณ์น่าจะทยอยดีขึ้น และยังคงประเมินกำไรในระยะยาวยังคงเติบโตแข็งแกร่ง โดยเฉพาะในปี 2564 ที่กำไรจะเติบโต 40% จากการรับรู้รายได้สัญญาดิวตี้ฟรีใหม่ของสนามบินสุวรรณภูมิ ปัจจุบันราคาหุ้นปรับตัวเพิ่มใกล้เคียงกับก่อนที่มีการแพร่ระบาดไวรัสโคโรนาแล้ว ระยะสั้น แนะนำ wait and see ขณะที่ระยะยาวยังแนะนำ “ซื้อ” ราคาเป้าหมาย 88 บาท